Fury-snywonde met 47 steke geheg | Netwerk24
Deur Michael Green 16 September 2019 15:15
Boks is nie ’n grap nie. Dit het Tyson Fury dalk weer die naweek in Las Vegas besef.Foto: Getty Images
Fury het hom in die T-Mobile-arena in onverwagse taai teenstand vasgeloop, maar het nogtans met punte oor 12 rondes gewen.
Wallin, wat vooraf min kans deur kritici gegun is teen sy Britse teenstander, het Fury se regter-wenkbrou al so vroeg as die derde ronde stukkend geslaan.
Voor die geveg was Tyson Fury weer ’n regte hanswors. Mexiko het in die naweek sy onafhanklikheid gevier en Fury het kamma saam feesgevier deur in Mexikaanse kleure in die kryt te klim. Foto: Getty Images
Fury is ná die geveg na die hospitaal toe geneem, waar sy snye met 47 steke toegewerk is.
“Dis boks. Jy kan nie gaan swem en verwag om nie nat te word nie,” het Fury aan die BBC gesê.
Die groot Brit moes Wallin se aggressiewe aanslag in die vroeë rondes afweer voordat hy kon wen.
Fury het egter meestal die botoon gevoer en het Wallin ’n keer of wat byna uitgeslaan.
In die laaste ronde het Wallin weer woes ingeklim en Fury in die moeilikheid gehad.
Tyson Fury moes uithaal om met die onbekende Sweed af te reken. Foto: Getty Images
Die Sweed het die kans deeglik aangegryp om vir homself naam te maak.
Selfs Wilder, die Wêreldboksraad se kampioen, was met hom beïndruk.
Volgens Wilder behoort Wallin hom egter te bedank, want hy het Fury vir hom saggemaak.
“Enigeen wat die geveg gesien het, sal verstaan en toegee dat hy (Fury) nie meer dieselfde is as voorheen nie.
“Dis wat ek doen. Ek beëindig ander vegters se loopbane,” het Wilder aan Barbershop Conversations gesê.
Wilder het Fury in Desember verlede jaar byna uitgeslaan in hul geveg wat gelykop geëindig het.
Fury en Wilder boks in Februarie volgende jaar weer teen mekaar.
Meer oor: Otto Wallin | Boks | Las Vegas | Tyson Fury